जेकर तुस अपने शैहरी समाज दी चाल-ढाल जानना चाहन्दे ओ, कन्ने तुसाढ़ी मुशकल ए ऐ जे तुसाढ़े प्रांत च रेल नईं पुज्जी दी, चां बी नरास होने दी लोड़ नईं। तुस मजे कन्ने कुसै बस स्टाप पर आई खड़े होई जाओ। इत्थें बी तुन्दा बनै-बनै दी बनगाटी कन्ने बाह पौग !पर हुश्यार, इत्थें तुसेंगी हर चाली चुस्त दरुस्त बनना पौग। मायां कन्ने कफ ते कालर आकड़ें दे होने चाहिदे न। मैले टल्ले तुसेंगी मुश्कलै च पाई सकदे न। मसलन कलींडर तुन्दे कन्ने बेरुखी कन्ने पेश औग। जेकर उसदा कोई अपना आदमी खड़ोते दा ऐ तां तुसें गी ओ ग्राईं समझियै उस गितै सीट खाली करने गी मजबूर करग। मतलब,शैहरा च रेइयै उसदे कायदें मताबक अपना भेस बनाओ। हां, नजर उस्सै चाली पारखी-पैन्नी रक्खनी पौग। इस बस्सै च जेड़ा तजर्बा होग उयै समाज दी अन्दरली क्हानी ऐ। समाज च अन्दरो-अन्दर जो किज बनै-बिगड़ै करदा ऐ, पक्कै करदा ऐ, उसदा खुल्ला रद्दे-अमल इस सफरा च तुसाढ़े सामनै औग। किज मिट्ठे किज कौड़े तजर्बे होङण, पर इस्सै च तुसाढ़े भारत-दर्शन दी सार्थंकता ऐ।